Ego Leodegarius, Dei gratia Bituricensium archiepiscopus, notum esse volo omnibus successoribus nostris et omni clero Biturice sedis venisse nos Floriacum atque susceptos esse honorifice ab abbate ejusdem loci, Bosone, et a fratribus sub eo degentibus, in quorum capitulum cum venissemus, suscepta eorum societatis communione, assensimus petitionibus eorum quatinus ecclesias quas in nostra diœcesi temporibus antecessorum nostrorum vel nostris promeruerant, salvo jure Bituricensis ecclesie, confirmaremus uti eis absque ullius inquietudine perpetualiter possidere liceret neque enim dignum duximus eorum id denegare precibus. Sunt autem hec ecclesie: ecclesia Salensis cum omnibus ad eam pertinentibus; ecclesia sancti Petri de Castello novo cum eis que ad eam pertinent; ecclesia sancti Martini apud Sanctum Satyrum cum ceteris ad eam pertinentibus; ecclesia sancti Mauritii Castellionis; ecclesia sancte Marie apud sanctum Bricium; ecclesia sancti Martini de Valliaco; ecclesia sancti Petri de Poliaco sita super Nostrusam fluviosum; ecclesia sancti Martini de Monasteriolo super Saldriam fluviosum sita. Et ut hec rata permanerent, sigillo nostre auctoritatis, nomina testium subterscribi facientes, corroboravimus. Testes ex parte nostra: Petrus, episcopus de Claromonte; Guarinus, Massiacensis abbas; Calcardus, archidiaconus; Girardus, item archidiaconus de Cuciagit; item, Girardus de Cuslent; Gaufredus, archipresbiter. Et ex parte vero sancti Benedicti: Boso ipse abbas; Letericus, thesaurarius. Laici quoque: Odo cubicularius, Rodulfus Barba, Grimaudus de Camera. Actum publice Floriaco, anno dominice incarnationis M°C°X°, regnante Ludovico Francorum rege anno jam tertio, per manus Guidonis cartularii.